Syv unge mænd mellem 18 og 22 år er blevet sigtet i sagen om et marsvin, der blev overhældt med benzin og sat ild til. Mændene risikerer op til et års fængsel for dyremishandlingen.

De syv mænd er alle fra Aalestrup-området, og de seks af dem har erkendt, at de var til stede under episoden. En mand har erkendt at have hældt benzin over marsvinet, men der er endnu ikke nogen, der har tilstået at have ført lighteren. Politiet interesserer sig heller ikke synderligt for, hvem der antændte marsvinet, selv om de har en formodning om, hvem det er. - Eftersom de seks mænd har erkendt at have været til stede under episoden, bliver de alle sigtet efter den groveste paragraf om mishandling i dyreværnsloven samt medvirken til ugerningen, siger Vagn Jensen fra Nordjyllands Politi i Løgstør. De sigtede risikerer et års fængsel. Udover marsvinet, der blev brændt levende og siden slået ihjel med en golfkølle, har mændene også aflivet yderligere to marsvin, men ifølge politiet er det ikke sket på en måde, der kan kritiseres.